Frá Þórshöfn . Fréttablaðið / GVA Stjórnarflokkarnir í Færeyjum misstu meirihluta sinn í þingkosningunum sem fram fóru á laugardag . Fengu þeir 15 þingsæti af 33 en höfðu áður 17 . Sigurvegari kosninganna er Fólkaflokkurinn sem fékk 24,5 prósent atkvæða og bætti við sig tveimur þingsætum . Formaður Fólkaflokksins , Jørgen Niclasen , sagði í samtali við færeyska vefmiðilinn in.fo að úrslit kosninganna væru draumi líkust . Hann hefði gert ráð fyrir að fá sjö þingmenn en flokkurinn fékk átta kjörna . Flokkurinn bætti við sig 5,6 prósentustigum . Niclasen sagðist telja eðlilegt að stjórnarandstöðuflokkarnir tækju nú við og mynduðu nýja ríkisstjórn . Aksel V. Johannesen , leiðtogi Jafnaðarmanna , er þó ekki alveg búinn að gefa upp á bátinn að halda í stjórnartaumana en hann hefur leitt ríkisstjórnina síðustu fjögur ár . Hann sagðist ætla að taka sér einn eða tvo daga í að kanna valkosti sína við stjórnarmyndun . Jafnaðarmenn fengu næstflest atkvæði , eða 22,1 prósent , og sjö þingmenn kjörna . Sambandsflokkurinn , sem verið hefur í stjórnarandstöðu , fékk 20,3 prósent og einnig sjö þingmenn . Þjóðveldisflokkurinn , sem setið hefur í stjórninni með Jafnaðarflokknum , fékk 18,1 prósent og sex menn kjörna .